**DJEČJI VRTIĆI PETAR PAN VODNJAN**

**SCUOLE DELL' INFANZIA PETAR PAN DIGNANO**

S. Rocco 17, Vodnjan - Dignano

OIB 12242845735

KLASA: 400-02/23-01/3

URBROJ: 2163-10-1-23-01-1

**PRIJEDLOG IZVRŠENJA FINANCIJSKOG PLANA**

**PRORAČUNSKOG KORISNIKA**

**D.V.-S.I. PETAR PAN VODNJAN-DIGNANO**

**ZA RAZDOBLJE OD 01.01.2023. DO 30.06.2023.**

U Vodnjanu, srpanj 2023.

**OBRAZLOŽENJE IZVRŠENJA FINANCIJSKOG PLANA**

**ZA RAZDOBLJE OD 01.01.2023. DO 30.06.2023.**

**OBRAZLOŽENJE OPĆEG DIJELA IZVRŠENJA FINANCIJSKOG PLANA**

U financijskom planu za 2023. godinu planirani su **ukupni prihodi i primici** za 2023. godinu u iznosu od 1.202.950,00 eura a odnose se na prihode poslovanja. Ukupno ostvareni prihodi poslovanja za razdoblje od 01.01.2023. do 30.06.2023. godine iznose 541.815,26 eura, indeks 103,97 u odnosu na isto razdoblje prethodne godine kada su iznosili 521.113,72 eura. U odnosu na financijski plan indeks izvršenja je 45,04.

Opći prihodi i primici iz nadležnog proračuna za financiranje redovne djelatnosti povećani su u odnosu na 2022. godinu te iznose 399.687,05 eura, indeks 113,15 u odnosu na isto razdoblje prethodne godine kada su iznosili 353.229,82 eura. U odnosu na financijski plan indeks izvršenja je 45,42.

Prihodi iz nadležnog proračuna za financiranje rashoda poslovanja iznose 384.545,49 eura, indeks 115,41 u odnosu na isto razdoblje prethodne godine kada su iznosili 333.189,68 eura. Prihodi su povećani zbog primjene II. Izmjena i dopuna Kolektivnog ugovora od 01.siječnja 2023. godine, temeljem kojeg je povećana osnovica za obračun plaće, te je samim time veći ukupni rashod za bruto plaću.

Prihodi iz nadležnog proračuna za financiranje izdataka za financijsku imovinu i otplatu zajmova iznose 15.141,56 eura, indeks 75,56 u odnosu na isto razdoblje prethodne godine kada su iznosili 20.040,14 eura. Navedeni prihod se odnosi na sredstva koja su potrebna za otplatu glavnice i redovne kamate dugoročnog kredita sukladno otplatnom planu.

Prihodi po posebnim propisima za 2023. godinu planirani su u iznosu od 179.550,00 eura. Ostvareni su u iznosu 83.562,37 eura, indeks 108,32 u odnosu na isto razdoblje prethodne godine kada su iznosili 77.144,63 eura a odnose se na participaciju roditelja u cijeni usluge.

Prihodi od prodaje proizvoda i roba te pruženih usluga planirani su iznosu od 122.000,00 eur. Ostvareni su u iznosu od 51.619,47 eura dok su protekle godine iznosili 54.421,79 eura, indeks 94,85. Odnose se na prihode od usluge pripreme i isporuke ručkova drugim korisnicima. U odnosu na financijski plan indeks izvršenja je 42,31.

 Prihodi od pomoći proračunskim korisnicima iz proračuna koji im nije nadležan planirana su u iznosu od 16.000,00 eur. Ostvareni su u iznosu 5.745,45 eura, indeks 87,44 u odnosu na isto razdoblje prethodne godine kada su iznosili 6.570,44 eura. U odnosu na financijski plan indeks izvršenja je 35,91. Odnose se na tekuće pomoći iz državnog proračuna od Ministarstva znanosti i obrazovanja za sufinanciranje programa javnih potreba koji se ostvaruju u dječjim vrtićima za provedbu programa predškolskog odgoja i obrazovanja za djecu predškolske dobi pripadnika nacionalnih manjina, za djecu u programu predškole, za darovitu djecu te za djecu s teškoćama.

Prihodi od donacija od pravnih osoba izvan općeg proračuna planirani su u iznosu od 5.500,00 eura. Ostvareni su u iznosu od 1.200,92 eura a odnose se na tekuće donacije Talijanske unije i Zajednice Talijana Armando Capolicchio Galižana. U odnosu na financijski plan indeks realizacije je 21,83.

**Ukupni rashodi i izdaci** za 2023. godinu planirani su u iznosu od 1.208.964,00 eura. Ukupno ostvareni rashodi iznose 550.328,23 eura, od toga 531.693,94 eura se odnosi se rashode poslovanja, 4.420,23 eura na rashode za nabavu nefinancijske imovine a 14.214,06 eura na izdatke za financijsku imovinu i otplatu zajmova.

**Rashodi poslovanja** ostvareni su u iznosu od 531.693,94 eura, indeks 108,46 u odnosu na isto razdoblje prethodne godine kada su iznosili 490.224,29 eura. U odnosu na financijski plan indeks realizacije je 46,46.

Rashodi za zaposlene ostvareni su u iznosu od 392.776,96 eura, indeks 46,37 u odnosu na financijski plan. Od toga plaće (bruto) iznose 327.267,93 eura te su povećane u odnosu na proteklu godinu kada su iznosile 287.244,48 eura, indeks 113,93 zbog primjene II. Izmjena i dopuna Kolektivnog ugovora od 01. siječnja 2023. godine, temeljem kojeg je povećana osnovica za obračun plaće, te je samim time veći ukupni rashod za bruto plaću.

Ostali rashodi za zaposlene iznose 13.159,78 eura te su povećani u odnosu na proteklu godinu kada su iznosili 11.620,42 eura, indeks 113,25 a zavise o broju zaposlenika koji ostvare pravo na isplatu jubilarne nagrade, naknade za bolest, invalidnost i smrtni slučaj, naknadu za duže bolovanje preko 90 dana, pravo na otpremninu zbog odlaska u mirovinu te naknadu za neiskorišteni godišnji odmor. Navedeni iznos odnosi se na isplatu otpremnine zdravstvenoj voditeljici prilikom odlaska u mirovinu, na isplatu tri jubilarne nagrade, jedne potpore za novorođenče, tri potpore za duže bolovanje preko 90 dana te dara u naravi.

Materijalni rashodi planirani su u ukupnom iznosu od 293.652,47 eura. Ostvareni su u iznosu od 137.007,44 eura. U odnosu na financijski plan indeks realizacije je 46,66.

Naknade troškova zaposlenima ostvarene su u iznosu od 31.761,23 eura dok su protekle godine iznosile 20.702,10 eura, indeks 153,4.

Povećanja su zabilježena i na drugim pozicijama – na poziciji službena putovanja, stručno usavršavanje zaposlenika – odnosi se na održane STEM edukacije za odgojitelje ranog i predškolskog odgoja te stručni tim u okviru ovogodišnjeg projekta „STEAM u vrtiću“, na izobrazbu u području javne nabave za tajnicu vrtića te na polaganje obaveznog tečaja higijenskog minimuma za tehničko osoblje. Naknada za prijevoz te ostale naknade troškova zaposlenima koje se odnose na naknadu za prehranu radnika su ostvarene u većem iznosu od proteklog razdoblja zbog povoljnijih prava temeljem primjene II. Izmjena i dopuna Kolektivnog ugovora od 01. siječnja 2023. godine.

Rashodi za materijal i energiju ostvareni su u iznosu od 76.332,83 eura dok su protekle godine iznosili 74.988,64 eura, indeks 101,79.

Najveća promjena u indeksu je zabilježena na poziciji materijal i dijelovi za tekuće i investicijsko održavanje te na poziciji službena, radna i zaštitna odjeća i obuća zbog nabave radne odjeće za tehničko osoblje. Najznačajnija pozicija materijal i sirovine ostvarena je u iznosu od 45.856,42 eura, indeks 113,58 u odnosu na proteklu godinu kada je iznosila 40.373,72 eura a odnosi se pretežno na nabavu namirnica za kuhinju te bilježi porast zbog inflacije cijena.

Rashodi za usluge iznose 23.501,93 indeks 57,60 u odnosu na isto razdoblje prethodne godine kada su iznosili 40.802,70 eura.

Usluge tekućeg i investicijskog održavanja ostvarene su u iznosu od 6.414,91 eura, indeks 23,6 u odnosu na proteklu godinu kada su iznosili 27.220,22 eura. Osim redovnog održavanja postrojenja, opreme i prijevoznih sredstva u protekloj godini se izvršila sanacija krova i terase zgrade matičnog objekta u Vodnjanu u iznosu od 25.864,36 eura.

Zdravstvene usluge ostvarene su u iznosu od 3.694,54 eura indeks 526,71 u odnosu na proteklu godinu kada su iznosili 701,44 eur. Sukladno Kolektivnom ugovoru ugovorena je polica dodatnog zdravstvenog osiguranja djelatnika.

Ostale usluge iznose 1.329,94 eura u odnosu na proteklu godinu kada su iznosile 888,24 eura indeks 149,73 a odnose se na troškove tehničkog pregleda pri registraciji dva vozila, usluge tehničke zaštite, usluge izrade fotografija, tiskarske usluge te usluge izrade novih Fina certifikata.

Ostali nespomenuti rashodi poslovanja iznose 5.411,45 eura, indeks 86,00 u odnosu na proteklu godinu kada su iznosili 6.292,03 eura.

Naknade za rad predstavničkih i izvršnih tijela ostvaren je u iznosu od 1.047,32 eura indeks 44,81 u odnosu na isto razdoblje prethodne godine kada su iznosile 2.337,12 eura, a do razlike je došlo zbog promjene u načinu obračuna naknade vijećnicima. U protekloj godini naknada je zavisila o broju održanih sjednica Upravnog vijeća dok se u 2023. godini naknada obračunava mjesečno.

Pristojbe i naknade ostvarene su u iznosu od 1.767,35 eura indeks 176,20 u odnosu na isto razdoblje prethodne godine kada su iznosile 1.003,05 eura a do povećanja na navedenoj poziciji je došlo zbog uvećanog mjesečnog izdataka za novčanu naknadu poslodavca zbog nezapošljavanja osoba s invaliditetom.

Financijski rashodi u 2023. godini planirani su u ukupnom iznosu od 3.750,00 eur. Ostvareni su u iznosu od 1.909,54 eura, indeks 50,92 u odnosu na financijski plan. Odnose se na bankarske usluge i usluge platnog prometa te na redovne kamate dugoročnog kredita.

**Rashodi za nabavu nefinancijske imovine** planirani su u iznosu od 36.031,20 eura.

Ostvareni su u iznosu 4.420,23 eura indeks 400,65 u odnosu na isto razdoblje prethodne godine kada su iznosili 1.103,26 eura. Nabavljeno je prijenosno računalo za zbornicu u DV Galižani, pješčanik za dvorište DV Vodnjan te je nabavljena dodatna aplikacija uredsko poslovanje za tajnicu u postojećem programu.

**Izdaci za otplatu glavnice primljenih kredita i zajmova** planirani su u iznosu od 28.500,00 eura. Ostvareni su u iznosu od 14.214,06 eura, indeks 49,87 u odnosu na financijski plan. Sukladno otplatnom planu dugoročnog kredita u navedenom periodu otplaćene su dvije rate glavnice kredita.

**Preneseni višak/manjak iz prethodnih godina** koje se planira pokriti/raspodijeliti u 2023. godini u ukupnom iznosu od 6.014,00 eura prema izvorima financiranja iznosi:

-višak prihoda poslovanja iz izvora opći prihodi i primici iznosi 0,33 eur

-višak prihoda poslovanja iz izvora vlastiti prihodi iznosi 6.662,62 eur

-višak prihoda poslovanja iz izvora donacije iznosi 2.671,05 eur

-manjak prihoda od nefinancijske imovine iz izvora vlastiti prihodi iznosi 3.320,00 eur

Realiziran višak prihoda poslovanja iz proteklih godina u izvještajnom periodu je 6.271,38 eura od čega 0,33 eura se odnosi na višak iz izvora opći prihodi i primici, 3.600,00 eura na višak iz izvora vlastiti prihodi te 2.671,05 eura na višak iz izvora donacije.

**OBRAZLOŽENJE POSEBNOG DIJELA FINANCIJSKOG PLANA**

**SAŽETAK DJELOKRUGA RADA I OBRAZLOŽENJE PROGRAMA**

Dječji vrtići Petar Pan Vodnjan – Scuole dell' infanzia Petar Pan Dignano je javna ustanova koja u okviru svoje djelatnosti ranog i predškolskog odgoja ostvaruje program njege, odgoja, obrazovanja, zdravstvene zaštite, prehrane i socijalne skrbi djece od navršenih godinu dana do polaska u osnovnu školu.

D.V.-S.I. Petar Pan Vodnjan-Dignano ostvaruje svoju djelatnost u matičnoj kući u Vodnjanu, S.Rocco 17 i u područnim odjeljenjima u Galižani, Veli Vrh 5 i u Peroju, Peroj 218.

Vrtić provodi program rada predškolskog odgoja i obrazovanja kroz redovni cjelodnevni 10-satni program te redovni 6-satni program kroz četiri jasličke i četiri vrtićke skupine s radom na hrvatskom jeziku i tri vrtićke skupine s radom na talijanskom jeziku.

 U redovitom radu implementirani su slijedeći programi: program predškole, program za djecu pripadnika talijanske nacionalne manjine, program za darovitu djecu i program za djecu sa posebnim potrebama. Sukladno projektu Desetljeća za uključivanje Roma, djeca romske nacionalnosti integrirana su u redovne programe. Kod planiranja aktivnosti vodi se po načelima individualizma, nepristranosti i interdisciplinarnosti.

O realizaciji odgojno-obrazovnog rada brine se 25 odgojiteljica, pedagoginja, zdravstvena voditeljica na pola radnog vremena te ravnateljica. Uprava Vrtića i tajništvo smještena je u DV Vodnjan, dok je tehnički i pomoćni kadar - ukupno 16 radnika raspoređeno prema potrebi po objektima.

 U pedagoškoj godini 2022./23. upisano je ukupno 200 djece, od kojih je 50 djece jasličkog uzrasta, 80 djece vrtićkog uzrasta sa radom na hrvatskom jeziku, 61 dijete vrtićkog uzrasta sa radom na talijanskom jeziku te 9 djece predškolske dobi upisanih u skraćeni program male škole.

U Matičnom objektu u Vodnjanu provodi se odgojno-obrazovni rad u šest odgojnih skupina:

-mlađa jaslička skupina „Pahuljice“

-starija jaslička skupina „Zvjezdice“

-mješovita vrtićka skupina s radom na hrvatskom jeziku „Ptičice“

-mješovita vrtićka skupina s radom na hrvatskom jeziku „Ribice“

-mješovita vrtićka skupina s radom na talijanskom jeziku „Girasoli“

-mješovita vrtićka skupina s radom na talijanskom jeziku „Coniglietti“

U područnom odjeljenju u Galižani nalaze se 3 odgojne skupine:

-mješovita jaslička skupina „Bubamare“

-mješovita vrtićka skupina s radom na hrvatskom jeziku „Pčelice“

-mješovita vrtićka skupina s radom na talijanskom jeziku „Delfini“

U područnom odjeljenju u Peroju nalaze se 2 odgojne skupine:

-mješovita jaslička skupina „Pužići“

-mješovita vrtićka skupina s radom na hrvatskom jeziku „Lavići“

Osnivač ustanove je Grad Vodnjan-Citta' di Dignano.

Ustanovom rukovodi Ravnatelj i Upravno vijeće.

**ZAKONSKE I DRUGE PODLOGE NA KOJIMA SE ZASNIVA PROGRAM:**

* Državni pedagoški standard predškolskog odgoja i naobrazbe (NN 63/08, 90/10)
* Nacionalni kurikulum za rani i predškolski odgoj i obrazovanje (NN 05/15)
* Obiteljski zakon (NN 103/15, 98/19, 47/20)
* Zakon o predškolskom odgoju i obrazovanju (NN 10/97, 107/07, 94/13, 98/19, 57/22)
* Zakon o odgoju i obrazovanju na jeziku i pismu nacionalnih manjina (NN 51/00, 56/00)
* Zakon o ustanovama (NN 76/93, 29/97, 47/99, 35/08, 127/19)
* Pravilnik o posebnim uvjetima i mjerilima ostvarivanja programa predškolskog odgoja (NN 84/2021 )
* Pravilnik o načinu i uvjetima polaganja stručnog ispita odgojitelja i stručnih suradnika u dječjem vrtiću (NN 133/97, 4/98)
* Pravilnik o vrsti stručne spreme stručnih djelatnika te vrsti i stupnju stručne spreme ostalih djelatnika u dječjem vrtiću (NN 133/97)
* Pravilnik o načinu i uvjetima napredovanja u struci i promicanju u položajna zvanja odgojitelja i stručnih suradnika u dječjim vrtićima (NN 133/97, 20/05)
* Pravilnik o načinu raspolaganja sredstvima državnog proračuna i mjerilima sufinanciranja programa predškolskog odgoja (NN 134/97)
* Pravilnik o obrascima i sadržaju pedagoške dokumentacije i evidencije o djeci u dječjem vrtiću (NN 83/01)
* Program zdravstvene zaštite djece, higijene i pravilne prehrane djece u dječjim vrtićima (NN 105/02, 55/06, 121/07)
* Programsko usmjerenje odgoja i obrazovanja predškolske djece (Glasnik Ministarstva prosvjete i kulture RH, broj 7/8 1991.)
* Konvencija o pravima djeteta; Državni zavod za zaštitu obitelji, materinstva i mladeži, Zagreb, 2001.
* Zakon o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20)
* Zakon o proračunu (NN 144/21)
* Pravilnik o proračunskom računovodstvu i računskom planu(124/14, 115/15, 87/16, 3/18, 126/19 i 108/20)

**CILJEVI, STRATEGIJA I PROGRAMI:**

|  |  |  |
| --- | --- | --- |
| CILJEVI PROGRAMA: | STRATEGIJA ZA DUGOROČNI RAZVOJ | IZVRŠENJE CILJEVA: |
| 1. Oblikovanje poticajnog prostorno – materijalnog i socijalnog okruženja u funkciji cjelovitog razvoja djeteta | * afirmacija raznovrsnih kompetencija

djece kroz procese učenja u igri,* prostor oblikovan da provocira susrete, komunikaciju i socijalnu interakciju među djecom
* oblikovanje promišljenog okruženja i dostupnost raznolikoh materijala koji djecu potiču na otkrivanje i rješavanje problema, omogućujući postavljanje hipoteza, istraživanje, eksperimentiranje i konstruiranje znanja i razumijevanja
 | * tokom pedagoške godine 2022./23. nabavljala se didaktika, potrošni materijal za pedagoški rad, sportski rekviziti, Bluetooth zvučnici, kolica za igre s vodom, pijesak za pješčanik
 |
| 2. STEM u vrtiću | * STEM (znanost, tehnologija, inženjerstvo, matematika) prilagođen vrtiću kao poticaj za razvoj vještina, stjecanje iskustva i povezivanje postojećih znanja sa novostečenim znanjima
* znanstveni pokusi i istraživački projekti
* robotika
 | * realizirana je edukacija za 20 odgojitelja, stručnog suradnika pedagoga i ravnatelja iz područja STEM- a
* nabavila se STEM didaktika te robotići za početno kodiranje
 |
| 3. Projekt „Budi aktivan, budi zdrav“ - poticanje tjelesne i psihomotorne kompetencije djeteta | * svakodnevno tjelesno vježbanje na otvorenom i zatvorenom prostoru
* integriranje tjelesnih aktivnosti u sva područja odgojno-obrazovnog rada, motoričkom aktivnošću poticati razvoj živčanog sustava djeteta te stvaranje uvjeta za održavanje i unapređenje zdravlja
* sudjelovanje u sportsko-edukativnim događajima, manifestacijama i projektima
 | * nabavili su se sportski rekviziti, lopte i spužvasti elementi za poticanje svih oblika kretanja
* edukacija odgojitelja
 |
| 4. Poticanje djeteta na očuvanje povijesnih i kulturnih stečevina našeg kraja | * potaknuti interes za igre, aktivnosti i događaje u povijesti
* upoznavanje specifičnosti mjesta i tradicijske vrijednosti zavičaja u kojem djeca žive
* kroz igru, pjesmu, pokret i brojne druge aktivnosti upoznati djecu sa načinom života i starim običajima, porijeklo obitelji
* njegovati i razvijati ljubav prema kulturi i zavičaju
 | * nabavio se likovni materijal za kreativno izražavanje na temu, potrošni materijal i didaktika
 |
| 5. Osposobljavati djecu za samozaštitu i higijenskih navika u uvjetima aktualne ugroze virusa | * kontinuirano raditi na očuvanju cjelovitog zdravlja djece kroz stjecanje pravilnih navika prehrane i održavanju osobne higijene
* omogućiti djeci spoznaju o važnosti samozaštite i načinima provedbe preventivnih mjera
* briga o vlastitoj higijeni i higijeni unutarnjeg prostora u kojem se boravi
* senzibilizirati na zaštitu osobnog zdravstvenog integriteta i zaštitu od virusa
 | * nabavile su se higijenske potrepštine, prehrambene namirnice
 |
| 6. Kreiranje iskustvenog učenja djece o okolišu i očuvanju prirode | * razvijanje osjećaja i svijesti prema okolišu
* poticanje i stvaranje navika pravilnog odnosa prema zdravom životu i očuvanju prirode
* usvajanje znanja o klimatskim promjenama, razumijevanju međuodnosa svih živih bića i odnosa žive i nežive prirode.
* razvrstavanje otpada, recikliranje i upotrebu neoblikovanog materijala
* sadnja cvijeća, ukrasnog bilja, voćki, stabala i briga o posađenom
 | * nabavila se zemlja, mobilne gredice, sadnice
 |

**ISHODIŠTE I POKAZATELJI NA KOJIMA SE ZASNIVAJU IZRAČUNI I OCJENE POTREBNIH SREDSTAVA ZA PROVOĐENJE PROGRAMA**

Materijalni uvjeti rada u ustanovi osiguravaju se iz sredstava proračuna Grada Vodnjana-Dignano i participacije korisnika usluga, iz sredstava doznačenih iz Državnog proračuna koji se namjenski doznačuju za sufinanciranje troškova provođenja programa za talijansku nacionalnu manjinu, provođenje programa predškole, program za djecu sa posebnim potrebama i program za potencijalno darovitu djecu. Roditelji uplaćuju mjesečno učešće za korištenje 10-satnog programa odnosno 6-satnog programa. Roditelji nadalje ostvaruju subvencije u slučaju da su korisnici dječjeg doplatka, socijalne pomoći, za drugo dijete itd. prema socijalnom programu Grada Vodnjana-Dignano. Odlukama Upravnog vijeća ustanove oslobađa se korisnika usluge plaćanja pune mjesečne cijene programa ako je dijete na bolovanju duže od 30 dana.

 U pedagoškoj 2022./2023. godini u D.V.-S.I. Petar Pan Vodnjan-Dignano ostvarivao se odgojno-obrazovni usklađen s individualnim potrebama, razvojnim mogućnostima i interesima djece. Vođeni ciljevima Nacionalnog kurikuluma za rani i predškolski odgoj i obrazovanje kroz različite aktivnosti djecu se poticalo na cjelovit razvoj, odgoj i učenje, te razvoj njihovih kompetencija: komunikacija na materinskom jeziku, elementarnu komunikaciju na stranim jezicima, matematičke kompetencije i osnovne kompetencije u prirodoslovlju i tehnologiji, digitalne kompetencije, socijalne i građanske kompetencije, inicijativnost i poduzetništvo, kulturnu svijest i izražavanje te motoričke kompetencije primjerene dobi.

Načela na koja je stavljen naglasak prilikom planiranja i organiziranja odgojno-obrazovnog rada su otvorenost za kontinuirano učenje i spremnost na unapređivanje prakse.

 Tijekom pedagoške godine provodilo se stručno usavršavanje odgojitelja, stručnih suradnika, djelatnika računovodstva i tajništva te ostalih djelatnika ustanove. Kontinuirano učenje i stručno usavršavanje doprinosi osobnom razvoju svakog pojedinca te sukladno tome povećava mogućnosti za unaprjeđenje prakse.

Stručno usavršavanje stručnih djelatnika organizira se kroz sljedeće oblike:

 Na razini ustanove: sastanci članova stručnog tima vrtića (ravnateljica, pedagoginja i zdravstvena voditeljica), sastanci članova stručne radne grupe (ravnateljica, pedagoginja, i zdravstvena voditeljica, odgojiteljice – predstavnice svih odjeljenja), sjednice Odgojiteljskog vijeća, Internih stručnih aktiva, radni sastanci po objektima i sastanci radnih grupa.

 Izvan ustanove: individualno usavršavanje prema interesima pojedinca – Agencije za odgoj i obrazovanje, Istarske županije, Talijanske Unije, UPT, stručna literatura, časopisi, Webinari i Zoom edukacije.

Odgojitelji i stručni suradnici dužni su sudjelovati na stručnim skupovima i seminarima u organizaciji Ministarstva znanosti i obrazovanja, Agencije za odgoj i obrazovanje te Talijanske Unije i UPT.

 Naglasak je stavljen i na suradnju s roditeljima. Nakon ukidanja restrikcija uvedenih zbog pandemije Covid – 19, ove se pedagoške godine kroz različite susrete (roditeljski sastanci, individualni sastanci, druženja, izleti, gostovanja…) nastojalo potaknuti roditelje na uključivanje u život vrtića i neposredan odgojno – obrazovni rad. Suradnja s roditeljima provodi se u cilju razvijanja partnerskih odnosa odgojitelja i roditelja te pružanje podrške roditeljima u ostvarivanju roditeljske uloge u cilju cjelovitog razvoja djeteta.

Provodila se suradnja s vanjskim čimbenicima s ciljem podizanja kvalitete odgojno-obrazovnog rada te unapređenja stručne, kulturne i javne djelatnosti. U suradnji s društvenim čimbenicima obogaćuje se i unapređuje kvaliteta odgojno-obrazovnog rada, stvaraju se različite prilike za učenje, proširuju se na kurikulum s raznovrsnim sadržajima kulturnog, umjetničkog, zdravstvenog i sportskog života. Nastojalo se obogatiti život djeteta u vrtiću različitim kulturno-umjetničkim doživljajima i događanjima, sportsko-rekreativnim programima, druženjima i susretima s drugom djecom i odraslima te razmjena iskustava i usavršavanje s drugim odgojno-obrazovnim i inim ustanovama.

Samorefleksija i vrednovanje programa provodi se kontinuirano. Ravnatelj, stručni suradnici i odgojitelji redovito propituju odgojno – obrazovnu praksu, analiziraju prikupljenu dokumentaciju na osnovu koje istražuju i mijenjaju vlastiti odgojno - obrazovni rad.

**IZVJEŠTAJ O POSTIGNUTIM CILJEVIMA I REZULTATIMA PROGRAMA**

U odgojno-obrazovnom radu realizirani su sljedeći ciljevi i rezultati programa:

* oblikovanje poticajnog prostorno-materijalnog i socijalnog okruženja u funkciji igre i učenja djece
* razvijanje svijesti djeteta o značaju zdravog načina života i svakodnevnog tjelesnog vježbanja kroz projekt „Budi aktivan budi zdrav“
* razvijanje kompetencija iz STEM područja, upoznavanje sa znanstvenim fenomenima kao preduvjet za kasnije razumijevanje znanstvenih koncepata
* poticanje konzumiranja pravilne prehrane i osobne higijene u svrhu cjelovitog zdravlja
* poticanje cjelovitog razvoja djeteta uz uvažavanje svih individualnih posebnosti
* razvijanje ekološke svijesti i aktivnog odnosa djece i odraslih u neposrednom prirodnom i društvenom okruženju
* razvijanje komunikacije i suradnje među skupinama i svih sudionika odgojno-obrazovnog procesa

Odgojno-obrazovni proces obogaćivan je raznovrsnim aktivnostima i projektima. Posebno ističemo projekt STEM koji je ove pedagoške godine implementiran u odgojno – obrazovni rad. Dvadeset odgojitelja, stručni suradnik pedagog i ravnateljica prošli su edukaciju u organizaciji EDUCATIVO instituta za STEM edukaciju i afterschool programe kojom su se stekle početne kompetencije za provođenje STEM programa sa djecom rane i predškolske dobi. Nabavljeni su robotići za programiranje, primjerena STEM didaktika te kompleti za istraživanje magnetizma i elektriciteta. STEM je interdisciplinarni pristup učenju u kojem djeca uče i primjenjuju koncepte iz područja znanosti, tehnologije, inženjerstva i matematike, te STEM način razmišljanja smatramo vrijednim konceptom za obrazovanje djece današnjice.

Ističemo i projekt „Budi aktivan, budi zdrav“ koji se duž pedagoške godine provodio u svim odgojno – obrazovnim skupinama. Za ustanovu su pribavljene nove lopte i sportski rekviziti te spužvasti elementi za poticanje grube motorike za djecu jaslične dobi. Također, u suradnji sa trenerom Alexom Percanom iz AP LAB-a za odgojitelje je održana edukacija vezana za poticaj i razvoj motoričkih sposobnosti.

Ističemo sudjelovanje u projektu Tjedan zdravlja u vrtiću – tjedan PRAVILNE PREHRANE kojeg je provodio HZJZ, a sufinancirala Europska unija iz Europskog socijalnog fonda.

U suradnji sa ART STUDIOM i njihove manifestacije Dani stvaralaštva i ove je godine realizirana likovna radionica za djecu Mali stvaraoci- Piccoli creativi“.

Veliku pažnju nastavili smo davati recikliranju i pravilnom gospodarenju otpadom. U suradnji s Contradom i udrugom Informo održane su dvije interaktivne radionice o selektiranju otpada i važnosti recikliranja.

Rad u skupinama na talijanskom jeziku provodi se u tri odgojne skupine i to dvije u matičnom objektu u Vodnjanu i jedna u područnom objektu u Galižani. Ostvareni su slijedeći ciljevi: neposredan odgojno-obrazovni rad s djecom te njihovo uključivanje u odgojnu praksu, poboljšanje životnih uvjeta djece u ustanovi kao i suradnja s Zajednicom Talijana Vodnjana i Galižane, UI i UPT. Također, nakon nekoliko godina stanke, ponovno je održan i Girotondo dell'Amicizia, susret i zajedničko druženje djece koja pohađaju vrtiće na talijanskom jeziku.

Program rada s potencijalno darovitom djecom provodio se u redovnim odgojnim skupinama. Ciljevi programa bili su: poticanje cjelovitog rasta i razvoja djece razvijajući postojeće potencijale i razvoj onih područja koja bi se mogla kasnije razviti kao darovitost, pomoć odgojiteljima u prepoznavanju osobitosti djeteta i njegovih odgojno - obrazovnih potreba i pomoć roditeljima u pristupanju prema potencijalno darovitom djetetu.

Koristile su se razne igre koje su poticale kreativnost, zapažanje, osjete, logičko razmišljanje, pamćenje, poštivanje pravila, suradnju, govor, znanja iz prometa, glazbe, jezika, povijesti, kulture itd. Posebno su koristili igre u kojima su grupirali riječi, pronalazili suprotnu riječ, stvarali nova imena za predmete i pojave, dodavali ono što nedostaje itd.

 Program predškole odnosi se na odgojno-obrazovni rad s djecom u godini prije polaska u školu koja nisu obuhvaćena redovnim programom vrtića. Vođeni suvremenom paradigmom u shvaćanju djeteta, njegova razvoja i učenja, odgojno-obrazovni rad u potpunosti se prilagođavao individualnim interesima svakog pojedinog djeteta. U odgojno - obrazovnom radu poticao se razvoj koncentracije pri aktivnostima, razvijanje grafomotorike i socio-emocionalnih vještina.

Realizacijom financijskog plana za navedeno razdoblje izvršena je većina planiranih aktivnosti. Nastojali smo biti vrtić koji prati potrebe djece, odgojno-obrazovnih djelatnika, roditelja i društvene sredine. Stvarali smo nove stručne vrijednosti te pružali kontinuiranu kvalitetu u odgojno - obrazovnom procesu, sigurnosti djece te očuvanju i unapređenju zdravlja djece.

U Vodnjanu, 13. srpanj 2023.

 RAVNATELJICA:

 Ingrid Mirković